## Odluka o troškovima u postupku s međunarodnim elementom pred Stalnim izbranim sudištem pri Hrvatskoj gospodarskoj komori

### NN 57/1992 (22.9.1992.), Odluka o troškovima u postupku s međunarodnim elementom pred Stalnim izbranim sudištem pri Hrvatskoj gospodarskoj komori

# HRVATSKA GOSPODARSKA KOMORA

Upravni odbor Hrvatske gospodarske komore na temelju odredbe članka
51. Pravilnika o rješavanju sporova s međunarodnim elementom pred Stalnim
izbranim sudištem pri Hrvatskoj gospodarskoj komori ("Narodne novine",
br. 25/92) na 5. sjednici 15. rujna 1992. godine donio je

## ODLUKU

### o troškovima u postupku s međunarodnim elementom pred Stalnim izbranim sudištem pri Hrvatskoj gospodarskoj komori

I. OPĆE ODREDBE

Članak 1.

Ovom odlukom određuju se pravila o troškovima u postupcima na koje se
primjenjuje Pravilnik o rješavanju sporova s međunarodnim elementom pred
Stalnim izbranim sudištem pri Hrvatskoj gospodarskoj komori (Zagrebačka
pravila).

Članak 2.

Stranke koje sudjeluju u postupku pred Stalnim izbranim sudištem pri
Hrvatskoj gospodarskoj komori (u daljem tekstu: Izbrano sudište) snose
troškove postupka.

Troškovi postupka sastoje se od:

a) upisne takse;

b) troškova nagrade arbitara;

c) administrativnih troškova;

d) materijalnih troškova postupka (izdatka arbitara nagrada i izdataka
vještaka, troškova prevođenja i ostalih izdataka).

Članak 3.

U konačnoj odluci sud će odrediti koja je stranka i u kojem omjeru dužna
naknaditi drugoj stranci troškove postupka i snositi vlastite troškove,
uzimajući u obzir uspjeh u arbitražnom postupku i druge bitne okolnosti.

Članak 4.

Prilikom podnošenja tužbe odnosno protutužbe tužitelj (protutužitelj)
je dužan uplatiti u korist Izbranog sudišta upisnu taksu prema tarifi Izbranog
sudišta koja je sastavni dio ove odluke.

Ako u postupku kao suparničari sudjeluju više od dvije stranke, za svaku
dodatnu stranku upisna taksa se povećava za 10 posto.

Tajništvo Izbranog sudišta dostavit će tužbu na odgovor ili poduzeti
neku drugu procesnu radnju tek nakon uplate upisne takse.

Uplaćena upisna taksa ne vraća se.

Članak 5.

Nakon utvrđenja broja arbitara u postupku (tj. jedan ili tri), visinu
predujma predvidivih troškova postupka iz točke b), c) i d) stavka 2. članka
2. određuje predsjednik Izbranog sudišta.

Tajnik Izbranog sudišta pozvat će obje stranke da svotu iz stavka 1.
ovoga članka uplate na jednake dijelove u korist Izbranog sudišta u roku
od 30 dana od dostave poziva.

Ako tuženik (protutuženik) ne uplati svoj dio predujma u određenom roku,
tajnik Sudišta obavijestit će o tome tužitelja (protutužitelja) i pozvati
ga da uplati nedostajući dio predujma u roku od 30 dana od dostave poziva.

Prije uplate svote iz stavka 1. ovoga članka tužba se neće proslijediti
izbranom sudu (arbitru pojedincu ili arbitražnom vijeću).

Tijekom postupka, ukoliko dođe do povećanja vrijednosti predmeta spora
ili uplaćeni predujam ne bude dovoljan za pokriće materijalnih troškova,
predsjednik Sudišta može pozvati stranke da uplate dodatni predujam.

Do uplate dodatnog predujma zbog povećanja vrijednosti predmeta spora
to povećanje neće se uzeti u obzir.

Ako je dodatni predujam zatražen zbog pokrića materijalnih troškova,
do uplate dodatnog predujma arbitražni postupak se neće nastaviti.

Smanjenje vrijednosti predmeta spora uzet će se u obzir pri izračunavanju
administrativnih troškova i troškova nagrade arbitara samo ako je priopćena
Sudištu prije predaje spisa arbitražnom sudu.

Članak 6.

Ako predujam ne bude uplaćen u razumnom roku, predsjednik Sudišta donijet
će odluku prema kojoj se podnesena tužba briše iz upisnika sporova Izbranog
sudišta.

Brisana tužba može se ponovo podnijeti, uz ponovnu uplatu upisne takse.

Članak 7.

Stranke su dužne uplatiti predujam na račun koji odredi Izbrano sudište.

Članak 8.

Visinu troškova postupka mirenja određuje predsjednik Sudišta u skladu
s tarifom Izbranog sudišta.

Visina administrativnih troškova i nagrade posredniku odredit će se
u primjerenom dijelu iznosa koji bi trebao biti plaćen za arbitražni postupak
s istovjetnom vrijednošću predmeta spora.

U ostalom, na postupak mirenja na odgovarajući će se način primjenjivati
odredbe članaka 2. do 7. ove odluke.

II. TARIFA

Članak 9.

Troškovi arbitraže

Tar. br.1.

Upisna taksa za provođenje arbitražnog postupka iznosi 500 njemačkih
maraka (u daljnjem tekstu DEM) odnosno, ako se uplata vrši u valuti sjedišta
sudišta, u protuvrijednosti te svote u valuti sjedišta sudišta.

Protuvrijednost upisnine u valuti sjedišta sudišta izražunava se primjenom
srednjeg tečaja iz tečajne liste Narodne banke Hrvatske važeće na dan uplate
upisnine uvećane za 10 posto.

Troškovi za nagrade arbitara

Tar. br 2

Za provođenje arbitraže, ako ju provodi arbitar pojedinac, troškovi
za nagrade arbitara naplaćivat će se prema vrijednostima iz slijedeće tabele:

```
_________________________________________________________________________________
                                                Svota honorara:
Vrijednost predmeta                             osnovica (C) i postotak (D)
(od - do) u DEM                         za svotu iznad (A)
_________________________________________________________________________________
od (A)                  do (B)                  osnovica (C)                    % (D)
_________________________________________________________________________________
                        10,000                  500
10,000                  50,000                  500.00                          5
50,000                  100,000                 2,500.00                        3
100,000                 200,000                 4,000.00                        2.5
200,000                 500,000                 6,500.00                        2
500,000                 1,000,000               12,500.00                       1
1,000,000               2,000,000               17,500.00                       0.5
2,000,000               5,000,000               22,500.00                       0.3
5,000,000               10,000,000              31,500.00                       0.1
10,000,000              50,000,000              36,500.00                       0.05
50,000,000              na više                 56,500.00                       0.01
_________________________________________________________________________________

```

Devizna vrijednost predmeta spora koja nije izražena u DEM preračunava
se u DEM primjenom srednjeg tečaja za odnosnu valutu iz tečajne liste Narodne
banke Hrvatske važeće na dan kada je s vrijednošću predmeta spora odnosno
promjenom vrijednosti predmeta spora upoznato Izbrano sudište.

U slučaju da deviznu vrijednost predmeta spora nije moguće izračunati
primjenom metode iz stavka 2. ovog tarifnog broja (npr. zbog vrijednosti
predmeta spora izražene u nekonvertibilnoj valuti), primijenit će se druga
odgovarajuća metoda.

Tar. br. 3.

Ako stranke plaćaju predujam administrativnih troškova i troškova nagrade
arbitara na jednake dijelove, radi izračunavanja iznosa tih troškova vrijednosti
predmeta spora iz tužbe i protutužbe se zbrajaju. U protivnom, predujam
tih troškova izračunava se posebno za tužbu i protutužbu (odvojeno izračunavanje).

Odvojeno izračunavanje primjenjuje se i ako zahtjev protutužbe nije
u vezi s tužbenim zahtjevom.

Ako se u istom postupku postavlja više zahtjeva i protuzahtjeva, predsjednik
Sudišta može troškove nagrade arbitara izračunavati odvojeno za svaki postavljeni
zahtjev.

Tar. br. 4.

Ako sudi vijeće, svota iz tar. br. 2. se povećava dva i pol puta. U
naročito složenim slučajevima predsjednik Izbranog sudišta može odrediti
da se svota iz tar. br. 1. povećava do tri puta.

Ako u postupku kao suparničari sudjeluju više od dvije stranke, za svaku
dodatnu stranku svota iz tar. br. 2. povećava se za 10 posto.

Tar. br. 5.

U slučaju da se arbitražni postupak ne okonča pravorijekom, predsjednik
Sudišta odredit će u primjerenom iznosu visinu nagrade arbitara i administrativrih
troškova, te donosi odluku o vraćanju neutrošenog dijela predujma strankama.

Ako je arbitru kao predujam nagrade isplaćena veća svota od one određene
u skladu sa stavkom 1. ovoga članka, predsjednik Sudišta pozvat će arbitra
da vrati preplaćeni dio predujma.

Administrativni troškovi

Tar. br. 6.

Ako sudi arbitar pojedinac, administrativni troškovi iznose 20 posto
od visine troškova nagrade arbitra pojedinca.

Ako sudi vijeće, administrativni troškovi iznose 10 posto od iznosa
troškova nagrade arbitražnog vijeća.

Naplata predujmova i preračunavanje

Tar. br. 7.

Stranka koja je fizička osoba s prebivalištem ili trajnim boravištem
u inozemstvu, odnosno pravna osoba sa sjedištem u inozemstvu (strana stranka)
plaća troškove postupka u deviznim sredstvima plaćanja (konvertibilnoj
stranoj valuti).

Ako stranka iz stavka 1. ovoga člank posjeduje nerezidentni račun u
valuti sjedišta sudišta u Republici Hrvatskoj, može troškove postupka plaćati
u valuti sjedišta sudišta.

Stranka različita od stranke iz stavka 1. ovoga članka (domaća stranka)
plaća troškove postupka u valuti sjedišta sudišta ili u konvertibilnoj
stranoj valuti.

Protuvrijednost troškova postupka iz točke b) i c) stavka 2. članka
2. u valuti sjedišta sudišta izračunava se primjenom srednjeg tečaja DEM
iz tečajne liste Narodne banke važeće na dan uplate svote koja se plaća
ili predujmljuje uvećane za 10 posto.

III. PRIJELAZNE I ZAVRŠNE ODREDBE

Članak 10.

Ova odluka primjenjuje se na sve sporove bez obzira kada su pokrenuti.

Članak 11.

Ova odluka stupa na snagu danom objave.

Broj : I-55/314/9-92

Zagreb,15. rujna 1992.

Predsjednik

**Ivica Gaži, dipl. inž., v. r.**

Odluka, NN 57/1992-1544